ועדת הכלכלה, כנסת 18, פרוטוקול מספר 544, 2011-06-19 12:30

כרמל שאמה-הכהן: אנחנו מתחילים בהצבעה על הרוויזיה שהגשתי במהלך הדיון.

כרמל שאמה-הכהן: הרוויזיה עסקה בהגדרה מתוך הסעיף.

כרמל שאמה-הכהן: היתה הצעה של חברת הכנסת יוליה שמאלוב ברקוביץ’, להחריג את חברות ה-ISP והמפ"א מתחולת החוק.

כרמל שאמה-הכהן: היה שוויון קולות בעת ההצבעה.

לאה ורון: מה שאומר שאז מעלים למליאת הכנסת את שתי ההצעות, על מנת שהמליאה תכריע.

כרמל שאמה-הכהן: אז זו הצבעה על הרוויזיה.

כרמל שאמה-הכהן: מי בעד אישור הרוויזיה?

כרמל שאמה-הכהן: מי נגד אישור הרוויזיה?

כרמל שאמה-הכהן: הצבעה על אישור הרוויזיה בעד - רוב הרוויזיה התקבלה

לאה ורון: הבקשה לדיון מחדש, קרי הרוויזיה, התקבלה.

כרמל שאמה-הכהן: עכשיו אנחנו מצביעים שוב על הצעתה של חברת הכנסת יוליה שמאלוב ברקוביץ’.

כרמל שאמה-הכהן: אם היא מושכת אותה, עדיין צריכים להצביע עליה?

אתי בנדלר: אם היא מושכת אותה, אז לא.

כרמל שאמה-הכהן: אז איך אנחנו מפרשים את מה שהיא אמרה בדיון?

אתי בנדלר: קשה לי לפרש.

כרמל שאמה-הכהן: אז נצביע ונפיל את זה, הכי ברור.

אתי בנדלר: כן.

כרמל שאמה-הכהן: אז אנחנו מצביעים שוב על הצעתה של חברת הכנסת יוליה שמאלוב ברקוביץ’, שהיא די חזרה ממנה אבל היא לא פה להגיד את זה בפה מלא.

כרמל שאמה-הכהן: מי בעד ההצעה?

לאה ורון: בהחלטה להחריג מהצעת החוק את בעלי הרישיון למפעיל פנים ארצי קווי ובעלי רישיון לספקי גישה לאינטרנט.

כרמל שאמה-הכהן: מי בעד ההצעה?

כרמל שאמה-הכהן: אין מצביעים בעד.

כרמל שאמה-הכהן: מי נגד?

כרמל שאמה-הכהן: הצבעה על הצעתה של חברת הכנסת שמאלוב ברקוביץ’ ההצעה לא התקבלה ההצעה לא התקבלה, בזה הסרנו את העניין של ההצעה של חברת הכנסת יוליה שמאלוב ברקוביץ’, שהיתה מקבילה להצעת החוק.

כרמל שאמה-הכהן: בכל מקרה, אם לחברת הכנסת יוליה שמאלוב ברקוביץ’ תהיה השגה על מה שנאמר כאן, אז---

אתי בנדלר: אני מציעה שההצבעה תהיה בנוכחותה, אלא אם כן היא לא תגיע תוך דקות ספורות.

כרמל שאמה-הכהן: הנה היא הגיעה.

אתי בנדלר: הבקשה לרוויזיה התקבלה, ואולי חברת הכנסת שמאלוב ברקוביץ’ תסביר בדיוק למה היא התכוונה.

יוליה שמאלוב-ברקוביץ: אמרתי לשר, אני מקווה שהוא ייכנס והוא ישמע אותי גם פה, אבל אני חושבת שהעובדה שאנחנו לוקחים את החוק הזה ומפעילים אותו על כולם באותה רמה, יש פה בעיה.

יוליה שמאלוב-ברקוביץ: יש הבדל בין כבלים ליס לבין טריפלים לבין אלה שאין להם טריפל, לבין אלה שיש להם טלפונים קוויים וכולי, ולכן מה שאני ביקשתי, אל"ף, לדעתי---

כרמל שאמה-הכהן: איפה נציגי משרד התקשורת?

כרמל שאמה-הכהן: להגיד להם להגיע בדחיפות בבקשה.

אתי בנדלר: חשוב שישמעו את עמדתה של חברת הכנסת.

כרמל שאמה-הכהן: נתקדם לסעיף 4.

אתי בנדלר: אדוני היושב ראש, כדי להסיר ספק, ההצבעה שנעשתה עכשיו לא תקפה, כיוון שהיא לא היתה והיא היתה בדרך לכניסה והיא לא הספיקה לומר מה היא מבקשת בפועל.

לאה ורון: אבל אין זו פעם ראשונה שבוועדה מצביעים על רוויזיה כש---

אתי בנדלר: בסדר, אבל היא היתה בדרך לכאן.

כרמל שאמה-הכהן: אנחנו נקל עליה.

כרמל שאמה-הכהן: לא עשינו שום דבר לא בסדר, זה ברור לי, אבל מאחר והיא היתה ממש בפתח של הדלת, והיועצת המשפטית אומרת שאין בעיה לתת לה הטבה, בניגוד להטבות שמעניקות חברות התקשורת, אז ניתן לה את ההטבה הזאת.

כרמל שאמה-הכהן: בואו נשאיר כרגע את העניין מושעה, נעבור לסעיף 4, שזה סעיף התחילה ותחולה.

כרמל שאמה-הכהן: כבוד שר התקשורת הצטרף אלינו.

כרמל שאמה-הכהן: ראיתי שמונית גם לעסוק בענייני הקוטג'.

כרמל שאמה-הכהן: סעיף התחילה, סעיף 4, 90 ימים מיום אישור החוק, שלושה חודשים מיום פרסום החוק.

כרמל שאמה-הכהן: זה למנויים קיימים.

כרמל שאמה-הכהן: למנויים חדשים תחילה מיידית.

נחמן שי: אני רוצה כבר לומר שאני אגיש רוויזיה על העניין של מנויים חדשים שפטורים לחלוטין.

נחמן שי: צריך להיות בכל זאת איזה שהוא סף של התנתקות.

כרמל שאמה-הכהן: בסדר, תגיש רוויזיה.

נחמן שי: אני מציע שיהיה בכל זאת איזה שהוא חסם שאנשים לא יתחברו ויתנתקו.

נחמן שי: אני מוכן לשמוע את דעתך בעניין הזה.

משה כחלון: לא, אולי אני אתמוך ברוויזיה.

נחמן שי: אני מוכן להציע.

נחמן שי: את רוצה להציע?

נחמן שי: בבקשה.

יוליה שמאלוב-ברקוביץ: אני חושבת שאו שכולם 0 או שכולם 8%, אי אפשר לשגע את השוק.

נחמן שי: בסדר, אז יכול להיות שצריך לתת להם גם כן את אותם 8%.

נחמן שי: מי שמתחבר, יש עלות להתנתקות.

נחמן שי: הלא גם להתחברות יש עלות מסוימת.

כרמל שאמה-הכהן: אני רוצה להבין, אתה מגיש בקשה לרוויזיה על ביטול הקנסות או לא?

נחמן שי: כן, אני אגיש.

כרמל שאמה-הכהן: אתה יכול להגיש בעל פה.

נחמן שי: אתה רוצה להצביע על זה עכשיו?

כרמל שאמה-הכהן: לא.

כרמל שאמה-הכהן: אני גם לא יכול להצביע.

נחמן שי: אז התשובה שלי כן, אני אגיש.

כרמל שאמה-הכהן: חבר הכנסת נחמן שי מגיש הצעה---

נחמן שי: רק לעניין של החדשים, אני רוצה להחיל את אותו כלל שקיים על הנוכחיים גם על החדשים.

נחמן שי: כמו שעשינו במקרים אחרים.

נחמן שי: גם מי שמתחבר עכשיו וצריך להתנתק---

כרמל שאמה-הכהן: לגבי הנוכחים, אין לנו ויכוח.

כרמל שאמה-הכהן: אתה אומר לגבי החדשים, הוועדה קבעה 0%, אתה רוצה להחזיר להם ל-8% קנס.

נחמן שי: כן.

כרמל שאמה-הכהן: בסדר, ברור.

כרמל שאמה-הכהן: אז נרשמה לפרוטוקול בקשתו של חבר הכנסת נחמן שי לרוויזיה, לבטל את ביטול הקנסות שהחליטה הוועדה ולהעלות את זה בחזרה ל-8%.

כרמל שאמה-הכהן: הוועדה תעלה את זה על סדר יומה.

נחמן שי: לא, אתה לא הבנת מה שאני אומר.

נחמן שי: אתה הורדת את הקנסות ל-8%, לא ביטלת את הקנסות, אתה אומר שיש סף של 8%.

נחמן שי: מי שהיום או בעתיד ירצה להתנתק, ייכנס לאותו הסדר של 8%.

כרמל שאמה-הכהן: כן, כרגע המצב שהוועדה שהחליטה שלקוחות חדשים ישלמו 0%.

נחמן שי: לא, הם ישלמו את זה בדרך אחרת, הרי---

כרמל שאמה-הכהן: לא, לא, בוא---

נחמן שי: אנחנו יודעים לשחק את המשחקים האלה באותה מידה של מומחיות ומקצועיות.

נחמן שי: אל תנסה להציג אותי כמי שלא רוצה את טובת ה---

כרמל שאמה-הכהן: למה עצבים?

כרמל שאמה-הכהן: אני לא מבין.

נחמן שי: כי אני לא רוצה משחקים.

כרמל שאמה-הכהן: אתה דופק לי בוועדה על השולחן?

נחמן שי: היד שלי זזה מהר.

כרמל שאמה-הכהן: עוד שנייה ואני קורא לך לסדר ואתה יוצא החוצה, חבר הכנסת נחמן שי.

נחמן שי: לא, תירגע.

כרמל שאמה-הכהן: אני צריך להירגע?

נחמן שי: אני יודע בדיוק מה אני אומר ומה אני לא אומר.

נחמן שי: אני אומר שלא צריך להרע את מצבם של הלקוחות, אני לא רוצה---

כרמל שאמה-הכהן: חבר הכנסת נחמן שי, תקשיב, זו ישיבת ועדה, זה לא שוק קראטה.

כרמל שאמה-הכהן: אתה לא תדפוק פה על שולחנות.

נחמן שי: בסדר, מאה אחוז, אני מצטער.

כרמל שאמה-הכהן: אני מוכן לקבל כל דבר שתגיד, ואתה יודע שגם בעבר אמרת דברים חריפים נגדי ומעולם לא הערתי לך.

נחמן שי: זה היה הדדי, שמעתי גם דברים, אבל לא נעלה את זה עכשיו, זה לא המקום וזה לא הזמן.

כרמל שאמה-הכהן: אתה אומר דברים, תעמוד מאחוריהם.

כרמל שאמה-הכהן: אי אפשר לאכול את העוגה ושהיא תישאר שלמה.

כרמל שאמה-הכהן: אתה רוצה להיות נחמד לחברות הכבלים והלוויין?

כרמל שאמה-הכהן: שהציבור יידע את זה.

נחמן שי: מאה אחוז, אני מבין אותך.

נחמן שי: אני רוצה---

כרמל שאמה-הכהן: הבנתי שהיה עליך לחץ כבד בעת ההפסקה, בוא תגיד את זה ברור.

נחמן שי: לא היה עליי שום לחץ כבד, ולא צריך שילחצו עליי, אני יודע לחשוב לבד.

כרמל שאמה-הכהן: הגשת רוויזיה, נגמר הסיפור.

כרמל שאמה-הכהן: נעלה את זה ביום ובשעה שנמצא לנכון ואתה תבוא ותצביע ואני אבוא ואצביע.

נחמן שי: יפה, יפה.

נחמן שי: ואל תנסח את עמדתי, אני יודע לנסח אותה יפה.

כרמל שאמה-הכהן: טוב שהכל נרשם, אין ויכוח על מה שנאמר.

כרמל שאמה-הכהן: אחרי הבקשה של הרוויזיה של חבר הכנסת נחמן שי, להחזיר את הקנסות ללקוחות החדשים, אנחנו דנים בסעיף התחילה והתחולה.

כרמל שאמה-הכהן: יש את ההצעה של השלושה חודשים מיום פרסום החוק.

אתי בנדלר: מיום פרסום החוק ברשומות לגבי מינויים קיימים.

אתי בנדלר: לגבי מינויים חדשים, התחילה תהיה מיידית.

אתי בנדלר: זאת אומרת בעת פרסום החוק.

אתי בנדלר: כשאני אומרת מיידית, זה תמיד ביום פרסום החוק ברשומות.

כרמל שאמה-הכהן: מקובל עליך, כבוד השר?

משה כחלון: כן.

יוליה שמאלוב-ברקוביץ: רק אני רוצה לדעת מתי בדיוק תהיה תחילת ה---

אתי בנדלר: כשהחוק יפורסם ברשומות.

אתי בנדלר: קודם לכן הוועדה צריכה לסיים את דיוניה, אני צריכה לעבד את הצעת החוק, להכין אותה ולהניח אותה לקריאה שנייה ושלישית.

אתי בנדלר: החוק צריך להידון במליאה בקריאה השנייה, הצבעות בקריאה השנייה ובקריאה השלישית, לאחר מכן תוך עשרה ימים אמורים לפרסם את זה ברשומות.

אתי בנדלר: כמה זמן התהליך הזה ייקח---

יוליה שמאלוב-ברקוביץ: זה ייקח יותר משלושה חודשים.

אתי בנדלר: מהיום?

אתי בנדלר: בוודאי.

יוליה שמאלוב-ברקוביץ: אני הצעתי חצי שנה, אני מבינה שהשר הולך על איזה שהיא פשרה, מבין גם את החברות, מבין גם את הציבור, מה שחשוב לי לדעת שאנחנו לא פוגעים בציבור---

כרמל שאמה-הכהן: הגענו למשהו מאוזן בנקודה הזו, אני לא רואה שיש בכלל---

רון אילון: צר לי להשבית שמחות, אבל שלושה חודשים לחלוטין לא מספיק.

רון אילון: אני אומר עוד פעם, מה שאנחנו מבקשים כאן זה בסך הכל זמן להתארגן ואני לא חושב שייגרם שום נזק---

כרמל שאמה-הכהן: אם זה היה חמישה חודשים, היית רגוע?

רון אילון: הייתי הרבה יותר רגוע.

כרמל שאמה-הכהן: אז תהיה רגוע.

נחמן שי: אז מה?

נחמן שי: אז אתה מציע חמישה?

אתי בנדלר: אני רוצה להסביר דבר אחד, כשמדברים על שלושה חודשים מיום פרסום החוק ברשומות, אני יכולה לומר לכם שכרגע ועדת הכלכלה מסיימת דיון בדי הרבה חוקים קשים, התהליך של הכנת החוק לצורך הנחתו, אינני יכולה להתחייב לפני שום גורם, כולל לא בפני כבוד השר ולא לפני יושב ראש הוועדה, מתי אני אוכל להניח את הצעת החוק.

כרמל שאמה-הכהן: לא ביקשתי ממך שתתחייבי.

אתי בנדלר: לכן אני אומרת, זה ייקח זמן, אני מראש הזהרתי את הנוגעים.

יוליה שמאלוב-ברקוביץ: בסדר, אבל מבחינת

יוליה שמאלוב-ברקוביץ: כם אתם צריכים לדעת שזה מהיום, זה מה שאתם צריכים לעשות.

כרמל שאמה-הכהן: למישהו יש עוד הערות או הצעה אחרת?

כרמל שאמה-הכהן: מצביעים על ההחלטה.

כרמל שאמה-הכהן: מי בעד ההצעה?

כרמל שאמה-הכהן: מי נגד?

כרמל שאמה-הכהן: מי נמנע?

כרמל שאמה-הכהן: חברת הכנסת ברקוביץ’ לא השתתפה בהצבעה.

כרמל שאמה-הכהן: הצבעה על תחילה שלושה חודשים מיום הפרסום ברשומות אושר אושר פה אחד בקרב המצביעים.

נחמן שי: אנחנו מדברים על שלושה חודשים מהפרסום.

אתי בנדלר: מהפרסום לגבי מנויים קיימים.

נחמן שי: ביחד זה יכול להתחבר לחמישה, שישה חודשים, לא?

אתי בנדלר: לא מאמינה.

נחמן שי: אתם עכשיו מקבלים את האור האדום, הירוק והכחול להתחיל להתארגן.

נחמן שי: אתם כבר יודעים את זה.

אתי בנדלר: עכשיו סעיף תחולה ולכאן מתקשרת גם ההצעה של חברת הכנסת ברקוביץ’.

אתי בנדלר: קודם כל האם זה יחול על כל המפעילים באותו מועד, אדוני השר?

כרמל שאמה-הכהן: את עדיין עומדת בבקשתך, חברת הכנסת ברקוביץ’?

יוליה שמאלוב-ברקוביץ: כן, בוודאי.

יוליה שמאלוב-ברקוביץ: אני גם רוצה לשמוע את השר.

כרמל שאמה-הכהן: אז תנסחי אותה לפרוטוקול, בבקשה.

יוליה שמאלוב-ברקוביץ: אני חושבת שאחת הבעיות כאן שהחוק הזה, שהוא חוק מאוד מבורך ומאוד חשוב, אל"ף נבנה על פי מה שהיה בחברות סלולר, ודבר שני, יש פה חברות שהן חברות שונות, יש פה טריפלים, יש רק קווים טלפוניים, הוט ויס שהם לא נמצאים כרגע בתוך השוק הכולל של שירותי התקשורת, ולכן אני חושבת שצריך לתת איזה שהוא אולי שיקול דעת לשר שיבוא ויחליט איזה מהחברות הוא מכליל בתוך החוק הזה ואיזה לא.

כרמל שאמה-הכהן: השר יושב לידך, הוא שומע אותך.

יוליה שמאלוב-ברקוביץ: בגלל זה אני רוצה לשמוע את השר.

משה כחלון: לשיקול דעת אני תמיד מוכן.

כרמל שאמה-הכהן: בתקנות?

משה כחלון: מה שימצאו, אתי, נוגה.

כרמל שאמה-הכהן: יש לכם איזה משהו שאתם יכולים להסכים עליו?

נוגה רובינשטיין: שיקול דעת בתקנות זה דבר שאפשר לנסח אותו.

יוליה שמאלוב-ברקוביץ: זה ברור שצריך להתייחס לכל חברה בדרך משלה.

יוליה שמאלוב-ברקוביץ: כשאנחנו באים ומדברים על לקוחות עסקיים ב-012 או בבזק---

כרמל שאמה-הכהן: אבל אי אפשר להגיד שהשר יהיה מוסמך לדחות בתקנות את התחולה לגבי ענף מסוים?

משה כחלון: לא שרירותית.

כרמל שאמה-הכהן: ברור.

בן יהודה: לפי מה שאני מבינה, היא לא מדברת על תחולה.

בן יהודה: אני מבינה שחברת הכנסת ברקוביץ’ מדברת רק על הגבול בין לקוח עסקי לפרטי.

נוגה רובינשטיין: לא, היא מדברת ממועד הכניסה לתוקף.

בן יהודה: היא כרגע אמרה עסקי-פרטי.

יוליה שמאלוב-ברקוביץ: נוגה, אני מדברת לא על תחולת החוק, אני מבינה שהשר יחליט... אולי גם שם צריך לתת לו שיקול דעת לגבי תחילת החוק.

יוליה שמאלוב-ברקוביץ: מה שאני מתכוונת, כשאנחנו דיברנו על אותו רף של 10,000 שקל ואני חושבת שהרף הזה הוא מאוד גבוה והוא לא מתאים לכל החברות אותו דבר.

יוליה שמאלוב-ברקוביץ: אם יס עוד לא נכנס לשוק התקשורת, אז אני חושבת שאולי אצלו זה יותר מדי גבוה, או יותר מדי נמוך.

יוליה שמאלוב-ברקוביץ: אם 012 לא נמצאים שם---

נוגה רובינשטיין: אז אנחנו חוזרים ל-10,000, לא ה-5,000.

נוגה רובינשטיין: וזה 10,000, אלא אם כן השר קובע אחרת?

יוליה שמאלוב-ברקוביץ: כן, לדעתי זה מה שצריך לעשות.

נוגה רובינשטיין: היא מציעה לחזור ל-10,000, אלא אם כן השר יקבע אחרת בתקנות.

יוליה שמאלוב-ברקוביץ: אני לא מציעה לחזור ל-10, אני מדברת על 5 ולתת שיקול דעת לשר---

נוגה רובינשטיין: זאת אומרת החוק חל אלא אם כן השר קבע בתקנות אחרת?

יוליה שמאלוב-ברקוביץ: כן, אני חושבת שהוא צריך להתייחס לכל חברה---

רמי בן נתן: היא מדברת על הגדרת מנוי וזו הצעה מבורכת ומקובלת---

נוגה רובינשטיין: לא, אבל בהגדרת מנוי היה דיון ארוך כאן וסיכמנו מה הגדרת מנוי וסגרנו את ה-5,000 שקל.

יוליה שמאלוב-ברקוביץ: לא סגרנו, אני ביקשתי רוויזיה.

כרמל שאמה-הכהן: רגע.

כרמל שאמה-הכהן: נתנו לה אפשרות לנמק עכשיו מה שהיא רוצה, יש אפשרות להגיע להסכמות או שצריך להצביע?

נוגה רובינשטיין: בעיניי זו הצעה מאוד בעייתית ואני רוצה להסביר למה.

נוגה רובינשטיין: מכיוון שהיא תיצור חוסר ודאות לתקופה בלתי מוגבלת לגבי מה זה מנוי עסקי ומה זה מנוי לא עסקי ואני חושבת שגם נכון שהצרכנים יידעו מה זה, מה זה מנוי עסקי ומה זה לא.

נוגה רובינשטיין: בגלל זה בדיוק התנגדנו להצעה של הוט מכיוון שהיא דיברה על נוסחאות והיא לא דיברה על מספר שהוא מספר סגור.

כרמל שאמה-הכהן: ואם נוריד עוד טיפה את הסכום, כי זה אולי יאלץ אותנו ל---

נוגה רובינשטיין: בעוד טיפה את הסכום נכניס רט"ן פנימה ובזה סגרנו כל משפחה ממוצעת, בבנדל.

יוליה שמאלוב-ברקוביץ: אם זה מה שאת אומרת, אני רוצה להוריד את זה ל-2,000 שקל.

רמי בן נתן: מה שהגברת הציעה זה שבשיקול דעת של השר זה יהיה 5,000, אלא אם כן השר קבע אחרת לגבי סוג מסוים---

כרמל שאמה-הכהן: אין לי בעיה לתת שיקול דעת לשר.

רמי בן נתן: אנחנו סומכים על שיקול הדעת של השר.

כרמל שאמה-הכהן: ובאישור ועדת הכלכלה.

רמי בן נתן: זה גם לא יוצר שום אי ודאות---

נוגה רובינשטיין: זה עוד תקנות, זה מרוקן את החוק מתוכן.

יוליה שמאלוב-ברקוביץ: לא מרוקן שום דבר.

כרמל שאמה-הכהן: למה?

כרמל שאמה-הכהן: נותן לו---

נוגה רובינשטיין: אבל אלה תקנות שיכולות בעצם.

נוגה רובינשטיין: ..

נוגה רובינשטיין: אתם אומרים שבעוד שנה יכול השר לבוא עם תקנות לוועדה וליצור הגדרות חדשות.

יוליה שמאלוב-ברקוביץ: אנחנו סומכים על השר שלנו.

כרמל שאמה-הכהן: השר יעשה את זה רק אם הוא יזהה כשל ביישום של החוק.

נוגה רובינשטיין: אז למה זה לא נכון לגבי הסלולר?

כרמל שאמה-הכהן: עכשיו אנחנו לא דנים בסלולר.

יוליה שמאלוב-ברקוביץ: אנחנו נעשה גם בסלולר, אם את רוצה.

נוגה רובינשטיין: אני באמת מתלבטת.

כרמל שאמה-הכהן: אנחנו לא יכולים עכשיו ללכת על משהו ולהיצמד אליו במאת אחוזים, משהו שעשינו לפני מספר חודשים, אנחנו משתכללים עם הזמן.

נוגה רובינשטיין: אני חושבת שבנקודת זמן מסוימת זה נכון שלשר יהיה שיקול דעת לקבוע תקנות.

נוגה רובינשטיין: אני חושבת שלאורך זמן ברמה המשפטית לא נכון שתמיד לאורך חיי חוק, ומה שאני אומרת---

כרמל שאמה-הכהן: בשנה הראשונה לחוק?

נוגה רובינשטיין: בסדר.

נוגה רובינשטיין: פשוט שלאורך חיי החוק כולו יחולו במקביל תמיד אפשרות לקבוע בתקנות לרוקן את החוק מתוכן.

כרמל שאמה-הכהן: לכן אני שואל אותך, בשנה הראשונה לחוק זה בסדר שיהיה לו שיקול דעת?

כרמל שאמה-הכהן: שיקול דעת עם אישור של ועדת הכלכלה.

נוגה רובינשטיין: בסדר, אם זה מה שאתם מעוניינים---

יוליה שמאלוב-ברקוביץ: אבל אני רוצה עוד משהו, אדוני היושב ראש.

יוליה שמאלוב-ברקוביץ: אני מבקשת קודם כל בכל מקרה רוויזיה---

כרמל שאמה-הכהן: רגע, חברת הכנסת ברקוביץ’, תפסיקי לנהל פה את הישיבה.

כרמל שאמה-הכהן: סעיף סעיף עוברים.

נוגה רובינשטיין: התוקף של התקנות הוא לשנה?

נוגה רובינשטיין: בעצם מה שמוצע כאן שבמקביל תוחל אפשרות להסדרה של תקנות, שבחוק יהיה כתוב 5,000, במקביל יהיו תקנות שיחולו נניח גם לתקופה של עשר שנים של סכומים אחרים.

נחמן שי: אפשר להעלות בהדרגה?

נחמן שי: אם נעשה מדרג, נניח לתקופה מסוימת, נתחיל ב-3, 4, 5 לזמן מסוים.

נוגה רובינשטיין: למה?

נוגה רובינשטיין: מה ההיגיון?

נחמן שי: להרגיל את השוק, אולי.

נחמן שי: אתם לא רוצים את זה?

נחמן שי: את אומרת שחוק קבוע---

כרמל שאמה-הכהן: אנחנו בנקודה של ה-5,000.

יוליה שמאלוב-ברקוביץ: יש לי רוויזיה לזה.

כרמל שאמה-הכהן: אין לך שום רוויזיה על זה.

כרמל שאמה-הכהן: היתה פעם אחת על זה רוויזיה, לא תהיה על זה עוד רוויזיה.

כרמל שאמה-הכהן: מה שאנחנו סוגרים עכשיו זה קבוע.

כרמל שאמה-הכהן: היתה על ההגדרה הזו רוויזיה.

יוליה שמאלוב-ברקוביץ: איזה רוויזיה היתה?

כרמל שאמה-הכהן: הרוויזיה שלך.

כרמל שאמה-הכהן: עכשיו מה שמחליטים זה סופי, אי אפשר לפתוח את זה עוד פעם, קחו בחשבון.

יוליה שמאלוב-ברקוביץ: שיהיה לך שיקול דעת.

נחמן שי: עכשיו הוויכוח על ה-5,000?

יוליה שמאלוב-ברקוביץ: כן, 5,000 ושיקול דעת לשר.

נחמן שי: לתקופה ארוכה?

נחמן שי: את מציעה לא לאורך זמן רב מדי---

נוגה רובינשטיין: אם אתם חושבים שתהיה בעיה ביישום של ה-5,000, זה משהו שאני מניחה ייראה מיד---

כרמל שאמה-הכהן: אתם לא סומכים על המשרד שלכם?

כרמל שאמה-הכהן: אני לא מבין.

נוגה רובינשטיין: תראה, שרים באים, הולכים, משתנים, יבוא השר עוד חמש שנים, אני חושב שלא צריך להיות סעיף סמכות שמאפשר ריקון---

כרמל שאמה-הכהן: אנחנו נותנים את זה לשנה.

יוליה שמאלוב-ברקוביץ: השר הזה יהיה עוד משנה.

יוליה שמאלוב-ברקוביץ: על אף שאני מעדיפה שהוא לא יהיה, כי אני באופוזיציה.

נחמן שי: ואם יהיה צורך, יבוא לוועדה לבקש תוספת.

נוגה רובינשטיין: יקבע השר עכשיו תקנות, יבוא שר עוד עשר שנים ויבקש לשנות את התקנות ובדרך הזאת אפשר יהיה לרוקן מתוכן את החוק בלי לעבור דרך הליך חקיקה, שלוש קריאות, דבר שהוא לא נכון, גם ברמה המשפטית וגם ברמה המהותית.

נחמן שי: אז יש את שלב המעבר.

נחמן שי: בשלב המעבר אפשר לאפשר את זה.

נוגה רובינשטיין: מה זה שלב מעבר?

נוגה רובינשטיין: באנו עם 10,000, החלטתם לרדת ל-5,000.

מיכל רפאלי כדורי: השר לא היה בדיון הזה, חשוב שהוא ישמע אותנו.

נוגה רובינשטיין: מיכל, תודה רבה, אבל תני לי שנייה לדבר עם חברי הוועדה.

נוגה רובינשטיין: השר מודע בהחלט למה שהיה בדיון, אוקי?

מיכל רפאלי כדורי: הוא לא שמע אותנו שאנחנו אומרים ש-10,000 לא רלוונטי לנו.

נחמן שי: אמרו שזה גבוה מדי.

נוגה רובינשטיין: בסדר, אז שינו ל-5,000.

נוגה רובינשטיין: הלקוחות שלכם---

מיכל רפאלי כדורי: 60 לקוחות.

נוגה רובינשטיין: נכון, זה באמת לא נועד שזה יחול עליכם, לא על הלקוחות מהסוג שלכם, שהם רובם פרטיים.

נוגה רובינשטיין: האם הכוונה היא שיהיו תקנות שאפשר יהיה לשנות אותן גם נניח בעוד חמש שנים?

אתי בנדלר: אני מתנגדת לזה.

נוגה רובינשטיין: גם אני.

יוליה שמאלוב-ברקוביץ: לשנה או חצי שנה, לא מבקשים לחמש שנים.

נוגה רובינשטיין: לא, אבל השר יקבע תקנות בעוד שנה, תקנות שהן לגמרי---

נחמן שי: את אומרת שהתקנות עלולות לעקר את החוק הזה---

נוגה רובינשטיין: נכון, עוד שנה, אבל התקנות ימשיכו ויחיו עוד חמש שנים, אי אפשר לשלול שיקול דעת מעוד שני שרים של תחום התקשורת לשנות את התקנות.

אתי בנדלר: יש שני דברים.

אתי בנדלר: נניח שהשר קובע היום תקנות כאלה לגבי מפעיל מסוים.

אתי בנדלר: האם יש מקום להגביל מלכתחילה את תוקף התקנות האלה?

אתי בנדלר: כדי שזה לא יהיה ל---

נוגה רובינשטיין: זאת אומרת הוראת שעה לגבי---

אתי בנדלר: ואז אפשר יהיה לשוב ולחדש אותן.

אתי בנדלר: מה שאני מנסה לומר זה לקבוע באישור ועדת הכלכלה, כי הסכום הנקוב בהגדרת מנוי יהיה שונה לגבי בעל רישיון מסוים.

אתי בנדלר: תוקפה של קביעה כאמור לא תעלה על...

אתי בנדלר: וניתן לשוב ולחדש.

כרמל שאמה-הכהן: כן, לשוב ולחדש.

אתי בנדלר: יש עוד חלק להצעה.

נוגה רובינשטיין: אני רוצה להבין עוד פעם את ההצעה.

עופר פרי: יושב ראש הוועדה, ההחרגה זה רק על הסף של המנוי או בכלל על תחום?

כרמל שאמה-הכהן: כשאנחנו נציג את ההצעה, אתה תבין.

אתי בנדלר: יש כאן שני נושאים, כפי שאמרנו.

אתי בנדלר: קודם כל האם יש מקום לאפשר לשר להפעיל את שיקול דעתו, לבחון האם בכלל נכון להחיל את הצעת החוק הזאת לגבי סוג מסוים של מפעיל.

אתי בנדלר: זה מה שדובר במפעיל מפ"א.

אתי בנדלר: לגבי העניין הזה, מה שאני מציעה---

כרמל שאמה-הכהן: זה היינו הך, הוא יכול להשתמש בסמכות פה.

דנה נויפלד: לא, ממש לא, אלה שני דברים שונים לגמרי.

כרמל שאמה-הכהן: למה?

כרמל שאמה-הכהן: אם הוא קובע למפ"א 0?

דנה נויפלד: אנחנו מדברים פה על המספר של סכום ההוצאה שבו מוגדר מנוי כעסקי או פרטי, זאת הנקודה.

דנה נויפלד: מה שחברת הכנסת דיברה מקודם היה משהו אחר לגמרי, היה על החרגה של תחום מסוים.

דנה נויפלד: זה בכלל משהו אחר.

יוליה שמאלוב-ברקוביץ: לא נכון.

דנה נויפלד: ככה הבנתי, יכול להיות שלא הבנתי נכון.

דנה נויפלד: הדיון שהיה פה מקודם במשך שעה היה בדיוק בנקודה הזאת והוועדה הורידה מ-10,000 ל-5,000.

דנה נויפלד: הסמכות שאדוני מבקש להקנות עכשיו יכולה לרוקן מתוכן לחלוטין את כל החוק.

דנה נויפלד: זה מה שהיא עושה.

נוגה רובינשטיין: נכון, וכל פעם שהשר ישנה את התקנות, גם כשזה לא יהיה השר הזה, גם השר הבא, גם אחר כך, הוא יכול להגיד גם 500 שקלים.

כרמל שאמה-הכהן: אבל צריך את אישור ועדת הכלכלה.

נוגה רובינשטיין: אז צריך את האישור של ועדת הכלכלה.

כרמל שאמה-הכהן: זה לא הוא מחליט.

נוגה רובינשטיין: אבל למה אנחנו עוברים כאן את החוק הזה עם שלוש קריאות?

נוגה רובינשטיין: בשביל זה באנו בחוק עם שלוש קריאות, קבענו סכום, בשביל זה לא נשארנו עם הנוסחה של שעות יציאה, אבל הסכמנו לצמצם ב-50% את הסכום שבאנו איתו, בדיוק בשביל שתהיה ודאות, בדיוק בשביל שלקוחות---

יוליה שמאלוב-ברקוביץ: נוגה, יכולת לכתוב גם 100,000 שקל ו---

נוגה רובינשטיין: אבל הורידו מ-10,000 ל-5,000.

יוליה שמאלוב-ברקוביץ: אבל מי אמר שה-10,000 נכונים?

יוליה שמאלוב-ברקוביץ: יושבות פה חברות---

הרצל עוזר: נתתם מספר דמיוני וחתכתם אותו לחצי.

יוליה שמאלוב-ברקוביץ: יושבות פה חברות, עם כל הכבוד שאנחנו דואגים, אני קודם כל דואגת לאזרחי מדינת ישראל.

יוליה שמאלוב-ברקוביץ: יושבות פה חברות ואומרים לכם 'חברים, מה שאתם הגעתם איתו לא מציאותי לחלוטין למה שקורה בפועל'.

יוליה שמאלוב-ברקוביץ: אז מה?

יוליה שמאלוב-ברקוביץ: את יכולה להביא גם 30,000 ולהוריד אותו לחצי ולהגיד 'הנה, הורדתי לחצי'.

יוליה שמאלוב-ברקוביץ: מה זה רלוונטי?

יוליה שמאלוב-ברקוביץ: יש פה אנשים שלא נשאלו בכלל.

יוליה שמאלוב-ברקוביץ: זה בסוף יפגע בלקוחות, כי כשהם ירצו ללכת להוט או ליס, או לא משנה לאיזה חברה, לא יהיו להם הטבות---

דנה נויפלד: מי מדבר כאן על ההטבות?

יוליה שמאלוב-ברקוביץ: אני רוצה לתקן משהו, דנה.

יוליה שמאלוב-ברקוביץ: את אמרת שאני דיברתי על זה ולא על זה, אני דיברתי על שני הדברים ביחד, גם על זה וגם על זה, גם על הנושא של הלקוחות העסקיים וגם לגבי החרגה, לתת שיקול דעת לשר.

יוליה שמאלוב-ברקוביץ: החוק הזה הוא מאוד מסובך, החוק הזה נבנה, ונאמר פה במחלקה המשפטית, שיש איזה שהוא שלד של סלולר ועל פי זה זה נבנה.

דנה נויפלד: לא, חברת הכנסת שמאלוב ברקוביץ’, בכל הכבוד, יושב פה סמנכ"ל כלכלה במשרד התקשורת וזה על בסיס נתונים שהוא הציג.

דנה נויפלד: הדיון פה שהיה במשך שעה ארוכה היה דיון מעמיק מאוד מאוד, המסקנה היתה שיש מקום להוריד את הסכום והוא הורד בחצי.

דנה נויפלד: המשמעות של מה שאת אומרת, למעשה, הוא אפשרות לבוא ולרוקן מתוכן את החוק הזה.

דנה נויפלד: זו המשמעות.

יוליה שמאלוב-ברקוביץ: אם הסעיף הוא מטעה, כן.

יוליה שמאלוב-ברקוביץ: מה, העיקר להביא חוק?

יוליה שמאלוב-ברקוביץ: גם אם הוא לא טוב?

יוליה שמאלוב-ברקוביץ: אני לא מבינה את זה.

יוליה שמאלוב-ברקוביץ: אם החוק שלכם לא טוב, שירוקן מתוכן.

יוליה שמאלוב-ברקוביץ: כן.

יוליה שמאלוב-ברקוביץ: אם החוקים לא טובים, שירוקנו מתוכן.

יוליה שמאלוב-ברקוביץ: אם החוקים פוגעים בצרכנים, שירוקנו מתוכן.

יוליה שמאלוב-ברקוביץ: בשביל זה יש פה שר שאני סומכת עליו, במקרה על השר הזה, לכן אני לא רוצה לתת לזה חמש או עשר שנים, בטוח שהשנה הוא בפנים.

הרצל עוזר: אני מבקש הערה קטנה.

הרצל עוזר: סמנכ"ל משרד התקשורת הסביר את ענף הסלולר ואותו חתך לחצי.

נוגה רובינשטיין: אתה פספסת את כל החלק השני של ההסבר.

נוגה רובינשטיין: הוא הסביר על ארבעת הענפים והחישוב הממוצע שנעשה.

נוגה רובינשטיין: את החלק הזה פשוט לא---

הרצל עוזר: סליחה, נוגה, אני מזכיר עוד פעם שזה בא להגן על עסקים קטנים ואתם הכנסתם מגבלה שלא מגנה על שום עסק קטן, אלא על העסקים הגדולים ביותר.

הרצל עוזר: למגבלה הזאת אין שום אפקט, 5,000 ו-10,000 זה כמעט אותו דבר.

הרצל עוזר: תבינו את זה.

הרצל עוזר: אתם רוצים להגן על מספרות ועל מכוני כושר ועל עסקים קטנים שאין להם כוח מיקוח.

הרצל עוזר: זה כבר נחשף פה, שללקוחות הגדולים יש כושר מיקוח מאוד מאוד גדול והם לא זקוקים---

יוליה שמאלוב-ברקוביץ: את מגנה על בנק הפועלים ובנק לאומי.

יוליה שמאלוב-ברקוביץ: לא מעניין אותי, לא בנק הפועלים ולא בנק לאומי.

נוגה רובינשטיין: בנק הפועלים מתקשר ב-5,000 שקל?

הרצל עוזר: כן, בנק הפועלים 5,000 שקל.

כרמל שאמה-הכהן: אנחנו עוברים להצבעה.

כרמל שאמה-הכהן: היועצת המשפטית תקריא את ההצעה, אנחנו כמובן נותנים לה שיקול דעת מאחר וצריך עוד התאמות של ניסוח, אבל העיקרון יהיה ברור.

כרמל שאמה-הכהן: נא להקריא בבקשה את ההצעה.

אתי בנדלר: אני רק מבקשת מאדוני היושב ראש שאחרי שאני מקריאה, אם יש למישהו הערה מהותית, לאשר לו להעיר.

כרמל שאמה-הכהן: ברור.

אתי בנדלר: מקריאה - השר רשאי: (1) לדחות את תחילת החוק לתקופה שלא תעלה על שישה חודשים לגבי סוג מסוים של בעל רישיון, אם נוכח כי קיים חשש לפגיעה מהותית במהלך ההסכם, או עסקיו, או משהו כזה.

אתי בנדלר: (2) לקבוע, באישור ועדת הכלכלה, כי הסכום הנקוב בהגדרת מנוי יהיה שונה לגבי סוג מסוים של בעל רישיון; תוקפה של קביעה כאמור לא תעלה על שנה אחת וניתן לשוב ולהאריכה.

נחמן שי: בסדר.

יוליה שמאלוב-ברקוביץ: מעולה.

בן יהודה: מאיפה הגיעה התחלת השינוי הזה?

בן יהודה: הרי לא דובר פה על לסייג סוג מסוים של מנוי.

בן יהודה: מאיפה זה נולד?

בן יהודה: לא דובר פה על זה.

אתי בנדלר: אולי אני כן הבנתי שמדובר על זה.

בן יהודה: היא העלתה את זה ואז היא אמרה שזה מה שהיא לא---

אתי בנדלר: כולנו הבנו שעל זה דובר.

כרמל שאמה-הכהן: מי בעד ההצעה שהועלתה על ידי היועצת המשפטית?

אתי בנדלר: רגע, יש הערות מהותיות להצעה?

כרמל שאמה-הכהן: נאמרו כבר.

כרמל שאמה-הכהן: מי נגד?

כרמל שאמה-הכהן: הצבעה על ההצעה שהוקראה על ידי עו"ד בנדלר ההצעה אושרה פה אחד ההצעה אושרה פה אחד.

כרמל שאמה-הכהן: נשאר לנו עוד משהו לאשר?

כרמל שאמה-הכהן: הכול מאושר, נכון?

כרמל שאמה-הכהן: מה שמונע כרגע את אישור החוק זה הרוויזיה של חבר הכנסת נחמן שי, שאין לנו כבר אפשרות להצביע עליה היום, שעניינה הצעתו לבטל את ביטול הקנסות ללקוחות חדשים.

כרמל שאמה-הכהן: תודה רבה, תודה לכבוד השר, תודה למשתתפים, הישיבה נעולה